Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 474/14/2202	Galanta, 11.12.2014
EEČ : 2-17-353-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
od 11.08.2014 do 07.00 hod. dňa 25.08.2014 v obci XXXXX zo spálne, z krabičky pre šperky, ktorá bola uložená v skrinke odcudzil dva zlaté dukáty v priemere 5 cm s nemeckým nápisom, pánsku retiazku s príveskom v tvare kríža vo veľkosti 4 cm a oválny prívesok zo zlata, čím poškodenej XXXXX, nar. XXXXX, bytom XXXXX spôsobil škodu vo výške 2.000,-Eur,

lebo je trestné stíhanie neprípustné podľa § 9 odsek 1 písmeno f

Odôvodnenie:
Poverený príslušník  Okresného riaditeľstva PZ v Šali, Obvodného oddelenia PZ XXXXX  uznesením  č. ORP-411/VL-SA-2014 zo dňa 26.08.2014 začal v  zmysle § 199 ods. 1 Trestného poriadku trestné stíhanie a súčasne podľa § 206 ods.1 Trestného poriadku vzniesol obvinenie mladistvému XXXXX za prečin krádeže podľa § 212 ods. 1 Trestného zákona na tom skutkovom základe, ako je uvedené vo výrokovej časti tohto uznesenia.

	V rámci skráteného vyšetrovania bola vypočutá poškodená XXXXX, matka obvineného ml. XXXXX. Pri svojom výsluchu konanom dňa 31.10.2014 výslovne uviedla, že v zmysle § 211 ods. 1 Trestného poriadku nedáva súhlas na trestné stíhanie svojho syna, nesúhlasí s trestným stíhaním a nežiada ani náhradu škody.

	Podľa ustanovenia § 215 ods.1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

	Podľa § 9 ods.1 písm. f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.

	Podľa § 211 ods. 1 Trestného poriadku je trestné stíhanie pre trestný čin krádeže podľa § 212 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, možno začať, a už v začatom trestnom stíhaní pokračovať iba so súhlasom poškodeného.

	Podľa § 130 ods. 1 veta prvá Trestného poriadku právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. 

	Z uvedeného vyplýva, že poškodená XXXXX ako matka obvineného je osobou, ktorá môže vo vzťahu k svojmu synovi ako obvinenému odoprieť výpoveď. Preto aj trestné stíhanie je podmienené jej súhlasom. Keďže dňa 31.10.2014 do zápisnice uviedla, že súhlas na trestné stíhanie nedáva, nie je trestné stíhanie obvineného mladistvého XXXXX v zmysle § 215 ods. 1 písm. d) Trestného poriadku prípustné a musí byť zastavené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka